钦定古今图书集成/明伦汇编/家范典/第073卷 > 春秋四传 > 《姜氏会齐侯》
## 钦定古今图书集成/明伦汇编/家范典/第073卷 > 春秋四传 > 《姜氏会齐侯》

《春秋》：庄公二年“冬十有二月，夫人姜氏会齐侯于禚。”
四年“春王二月，夫人姜氏享齐侯于祝丘。五年夏，夫
人姜氏如齐师。”“七年春，夫人姜氏会齐侯于防。冬，夫
人姜氏会齐侯于谷。”

《左传》书，奸也。“文姜会齐侯于防”，齐志也。

《穀梁传》：“妇人既嫁不逾竟，逾竟非正也。妇人不言会，
言会非正也。飨甚矣。享齐侯，所以病齐侯也。师而曰
如，众也。妇人不会，会非正也。”

《胡传》：“妇人无外事，送迎不出门，见兄弟不逾阈。在家
从父，既嫁从夫，夫死从子。”今会齐侯于禚，是庄公不
能防闲其母，失子道也。故赵匡曰：“姜氏齐侯之恶著
矣，亦所以病公也。曰：‘子可以制母乎？夫死从子，通乎
其下，况于国君。君者，人神之主，风教之本也，不能正家，如正国何？若庄公者，哀痛以思父，诚敬以事母，威’”
刑以督下，车马仆从，莫不俟命。夫人徒往乎？夫人之
往也，则公威命之不行，哀戚之不至尔。享者，两君之
礼，所以训共俭也。两君相见，享于庙中，礼也。牺象不
出门，嘉乐不野合，非两君相见，又去其国而享诸侯，
甚矣。师者，众多之地。按《齐诗载驱》刺襄公无礼义，盛
其车服，疾驱于通道大都，与文姜淫之诗也。其三章
曰：“汶水汤汤，行人彭彭。鲁道有荡，齐子翱翔。”彭彭者，
多貌也。其四章曰：“汶水滔滔，行人儦儦。鲁道有荡，齐
子游遨。”儦儦者，众貌也。曰会曰享，犹为之名也。至是
如齐师，羞恶之心亡矣。夫人之行不可复制矣。《春秋》
书此，以戒后世谨礼于微，虑患于早之意也。防，鲁地
也。谷，齐地也。初会于禚，次享于祝丘，又次如齐师，又
一岁而再会焉，其为恶益甚矣。明年“无知弑诸儿”，其
祸淫之明验也。

〈大全〉高氏曰：“礼，姑姊妹已嫁而反，兄弟不与同席而坐，况用两君相见之礼乎？盖为名而已矣。”吕氏曰：“前此尝会矣，而未之享也；今享矣，又复如齐师矣。人之为不善，一纵之后，如水方至，莫知所极。”家氏曰：“夫人前去其氏，今称姓氏者，去氏以诛其逆，加氏所以著其淫。齐襄出而姜往会，禽兽之无别也。《春秋》书孙，则去其”族。书“会”，书“享”，揭其氏姓，盖示之有别，亦所以讨其乱伦之罪。